Ku-pí-lō͘-tó

Ku-pí-lō͘-tó sī chi̍t lia̍p tó-sū, tī Tē-tiong-hái, bīn-chek chha-put-to 9000 pêng-hong khí-loh (km). Chiàu Liân-ha̍p-kok ê phiau-chún, chit lia̍p tó téng-thâu kan-ta ū chi̍t ê kok-ka. M̄-koh hiān-si̍t lái kóng, chit lia̍p tó chhin-chhiūⁿ Tiâu-sián Pòan-tó án-ne, thiah chò nn̄g kok. Pak-pêng sī Thó͘-ní-kî tī 1974 nî chhut-peng phah Ku-pí-lō͘, phah iàⁿ sò͘ chiàm ê tē, sòa sêng-li̍p chi̍t ê kok, hō͘-chò Pak Ku-pí-lō͘. Liân-ha̍p-kok tī chit nn̄g kok tiong-ng siat-li̍p oān-chhiong (緩衝) tē-tài (tô͘ téng-bīn phú-sek hit khu). Nn̄g kok ê siú-to͘ lóng kiò-chò Nicosia, chit ê siânn-chhī mā sī hun chó nn̄g-pêng. In-ūi Ki-pí-lō͘ sī Au-bêng ê kok-ka, Tâi-oân-lâng nā-sī beh khì chhit-thô sī m̄-bián chhiam-chèng, m̄-koh hui-ki-phiò phah phiò ài sè-jī, tio̍h poe khì lâm-pêng ê ki-tiûⁿ chiah tio̍h, chhian-bān m̄-thang poe túi pak-pêng ê ki-tiûⁿ, nā bô, ē bô hoat-tō͘ ji̍p-kéng. Nā beh khì pak-pêng chhit-thô, tioh-ài seng poe-khì lâm-pêng ê Ku-pí-lō͘ kok, chiah koh chē chhia khì pak-pêng. Akrotiri kap Dhekelia sī Liân-ha̍p Ông-kok tiàm-tī Ku-pí-lō͘-tó ê Chú-koân Ki-tē Tē-khu (UK Sovereign Base Areas).